Tre spækhuggere blev i går observeret svømme i dansk farvand ved Skagen.

Det fortæller Rolf Christensen fra Grenen Fuglestation til BT.

»Der var tre spækhuggere ved Skagen. Vi sad på Grenen og kiggede ned mod Skagen Havn, da vi fik øje på dem. Det var de første, vi har set i år. Det var helt vildt,« siger han.

De tre hvaler blev spottet klokken 11.10 med teleskoper. De svømmede omkring tre kilometer ud fra den nordøstjyske kyst, fortæller Rolf Christensen, der normalt kigger efter fugle, når han befinder sig i Skagen Grå Fyr, hvor Grenen Fuglestation har til huse.

De svømmede sydpå ind i Kattegat og blev også set fra Skagen Havn klokken 11.36, siger Rolf Christensen.

Han sidder efter eget udsagn alle morgener året rundt på Grenen Fuglestation, hvor han plejer sin hobby. Men selvom det er fugle, der optager ham mest, er det ikke fuldkommen sjældent, at han ser en af de markante rygfinner fra spækhuggere.

»Jeg tror, jeg er den, der har set flest hvaler fra land i Danmark. Det er ottende gang, jeg ser spækhuggere. Det var enten hunner eller unge dyr denne gang. Det var en stor oplevelse,« siger han.

Ifølge Nordjyske er det sket omkring 15 gange, at der er set spækhuggere ved land fra Skagen.